**ENZOOTSKA LEUKOZA GOVEDA**

Enzootska leukoza goveda (ELG) je kronična, virusna zarazna bolest goveda koju uzrokuje virus iz porodice *Retroviridae*.

ELG nije zoonoza i ne prenosi se na ljude, ali zbog velikog gospodarskog značaja predstavlja jednu od 3 gospodarski najznačajnije bolesti goveda. Još šezdesetih godina prošlog stoljeća države članice EU prepoznale su i izdvojile tuberkulozu, brucelozu i ELG kao najznačajnije bolesti goveda, kako u gospodarskom tako i u javno-zdravstvenom smislu. Ekonomske štete nastaju posredno, zbog smanjene mliječnosti, težeg koncipiranja zaraženih životinja i širenja bolesti u stadu. Navedene bolesti suzbijaju se u gotovo svim europskim zemljama, a jednako tako i u svjetskim razmjerima.

Govedo se može zaraziti u bilo kojoj dobi, uključujući i vrijeme embrionalnog razvoja.

ELG se može prenijeti kontaktom među životinjama, mlijekom i plodnim tekućinama, izmetom i mokraćom. Izvor zaraze posredno mogu biti i onečišćeni predmeti i okoliš bolesne životinje. Bolest se može prenijeti i veterinarskim zahvatima (dijagnostičkim, profilaktičkim ili terapijskim), zatim s majke na potomstvo, a mogu je prenijeti i insekti koji sišu krv (npr. obad).

Bolest je u Hrvatskoj prvi puta potvrđena krajem 70-ih godina na velikim mliječnim farmama na području Osječko-baranjske županije te je od tada sporadično prisutna. ELG je stoga bila poznata i kao „bolest velikih farmi“, među kojima su neke i u prethodnim godinama provodile vlastite programe suzbijanja i iskorjenjivanja ove bolesti.

U procesu rasformiranja i posljedične prodaje rasplodnih goveda, kao i ilegalnog prometa goveda ili ilegalne nabave rasplodnog podmlatka s dijela velikih mliječnih farmi u protekla dva desetljeća, ELG se sve više počela širiti i u manjim uzgojima u istočnom dijelu zemlje, s tendencijom širenja na susjedna područja.

Prema raspoloživim epidemiološkim podacima ELG je u Hrvatskoj prisutna u najvećoj mjeri na području Slavonije, posebice u Osječko–baranjskoj županiji što su i potvrdili rezultati provedbe naređenih mjera uzimanja uzoraka krvi u 2011. g. Osim na području svih pet slavonskih županija, veći broj slučajeva zabilježen je i u dijelu Sisačko-moslavačke županije. U ostalim županijama pozitivni rezultati zabilježeni su sporadično, u malom broju stada, te se najčešće epidemiološki mogu povezati s prometom goveda iz istočnog dijela zemlje u prethodnim godinama.

Provedbom mjera u jesen 2011. godine, kojima je bila obuhvaćena kompletna populacija rasplodnih goveda u Republici Hrvatskoj, bolest je zabilježena u 0.8% stada rasplodnih goveda u zemlji, a u akciji je zabilježeno ukupno oko 1.200 pozitivnih goveda (oko 0.5% ukupnog broja testiranih goveda).

KLINIČKA SLIKA

Većina infekcija je subklinička (bez kliničkih znakova), ali dio goveda (od 30-70 %) nakon 3. godine života razvije perzistetntnu limfocitozu (povećan broj limfocita), a kod jednog manjeg dijela inficiranih goveda (0,1-10%) se jave limfosarkomi (tumori) u raznim unutarnjim organima. Klinička slika, ukoliko se razvije, ovisi o unutarnjem organu koji je zahvaćen leukoznim promjenama, tako da se mogu javiti probavne poremetnje, inapetencija, gubitak tjelesne težine, opća slabost, a ponekada i znakovi od strane središnjeg živčanog sustava. Površinski limfni čvorovi mogu biti jako povećani pa se lako palpiraju pod kožom ili tijekom rektalnog pregleda. Smrtnost kod ELG nastupiti će kada tumorska masa dosegne određenu veličinu i težinu, zatim zbog rupture slezene ili pošto se razvije sekundarna anemija. Prosječna dob ugibanja je 7 godina, odnosno nakon 4-og ili 5-og telenja, ali u pravilu se bolesna grla uklone iz stada ranije zbog nepolodnosti, smanjene mliječnosti ili zbog upornog mršavljenja.

Podložnost goveda razvoju perzistentne limfocitoze, a vjerojatno i razvoju tumora, je genetski predodređena.

DIJAGNOSTIKA

Dijagnostička serološka pretraga za pretraživanje individualnih uzoraka krvi na ELG jest imunoenzimni test (ELISA). U svim područnim Zavodima Hrvatskog veterinarskog instituta (HVI) uzorci se testiraju ELISA screening testom (Svanovir BLV gp51-Ab-screening), a u slučaju pozitivnog rezultata screening metode svi uzorci dostavljaju se u Nacionalni referentni laboratorij HVI radi dodatnog testiranja ELISA potvrdnim testom (Svanovir BLV gp51-Ab confirmation). Uzorak koji je pokazao pozitivan rezultat na ELISA potvrdnom testu smatra se potvrđenim slučajem ELG.

Na razudbi se mogu vidjeti limfni čvorovi i brojna druga tkiva infiltrirani neoplastičnim (tumorskim) stanicama. Najčešće zahvaćeni organi su: sirište, desna srčana pretklijetka, slezena, crijeva, jetra, bubrezi, knjižavac, pluća i maternica.

LIJEČENJE I PROFILAKSA:

Nije moguće liječenje ELG već se bolest iskorjenjuje uklanjanjem životinja s potvrđenim slučajem ELG, odnosno, profilaksa ELG se svodi na rano otkrivanje i promptno uklanjanje inficiranih goveda. U svrhu skraćivanja vremenskog razdoblja potrebnog za iskorjenjivanje enzootske leukoze goveda u RH, nacionalnim programom iskorjenjivanja enzootske leukoze su obuhvaćena sva stada goveda.